Curriebeker bly in Pretoria! | Maroela Media
Harold Vorster het die Bulle se eerste drie gedruk. Foto: GB Jordaan.
Bel maar solank 'n nutsman om die Curriebeker permanent op Loftus Versfeld staan te maak; dit lyk nie of hy binnekort iewers anders heen gaan nie.
Die Bulle het vandag die Haaie met 44-10 verrinneweer (hierdie week mag 'n mens beslis daardie woord gebruik) om vir die tweede agtereenvolgende keer met die silwerware weg te stap.
Butch James het vanuit die kommentatorshokkie gesê dat dit die Pretorianers se beste vertoning hierdie seisoen was, en hulle het inderdaad nie vir die stomme Durbaniete toegelaat om êrens 'n vastrapplek op Loftus se groen gras te kry nie.
Die Haaie het die meeste balbesit in die eerste 25 minute se spel geniet, maar hulle kon hoegenaamd nie die telbord aan die gang kry nie. Daarteenoor het Harold Vorster en Lionel Mapoe se drieë gesorg dat die momentum aan die tuisspan se kant was, terwyl Chris Smith se skopvoet die Haaie gestraf het.
So van Smith gepraat, baie het gewonder of hy Johan Goosen se skoene sal kan volstaan. Nou ja, hy het weliswaar skeef met sy eerste stelskop van die wedstryd gekorrel, maar daarna het hy 'n amper foutlose vertoning gelewer.
Is hy op die regte pad om sy naam in ere ná die tragedie van Treviso te herstel? Ongetwyfeld.
Lionel Mapoe op pad na die doellyn. Foto: GB Jordaan.
Danksy volgehoue druk deur Janko Swanepoel en kie het die Haaie se lynstane later in 'n nagmerrie ontaard, terwyl Elrigh Louw oudergewoonte 'n barshou gespeel het.
Die 21-jarige losvoorspeler speel met vuur en passie en hy is sy gewig in goud werd. Saam met Marcell Coetzee en Arno Botha vorm hulle 'n gedugte lostrio wat vir niemand terugstaan nie – selfs ook in Europa.
Die gewilde Cornal Hendricks het welverdiend die Bulle se laaste drie gedruk – ses drieë in 'n Curriebeker-eindstryd (eintlik in enige eindstryd) is glad nie te versmaai nie.
Wie is tans die beste span in Suid-Afrika? Hou maar vir eers by die Blou.
Blou Bulle: Drieë Harold Vorster, Lionel Mapoe, Marcell Coetzee, Janko Swanepoel, Zak Burger en Cornal Hendricks. Doelskoppe: Chris Smith (4). Strafskoppe: Smith (2).
Haaie: Drie: Thomas du Toit. Doelskop: Curwin Bosch. Strafskop: Bosch.
An ???????????????? post-match interview with Marcell Coetzee in front of the entire Bulls squad, before the team celebrate being crowned #CurrieCup champions ????
— SuperSport ???? (@SuperSportTV) September 11, 2021
Maak die Bulle almal Bokke, piesang boere se ore het gebrand, knap gedaan Jake en span.
Ag nee die bulle het droog gemaak… Hoekom het die Sharks 10 punte gekry? :-)
Waar bly al die ander spanne? Hulle bly stil……..
Mooi so bulle, ek weet dat my swaer van daarbo af gekyk het en gecelebrate het toe jul gewen het. Ons is trots op julle, goeie game gewees
Is 'n Leeu -ondersteuner in hart en niere, maar moet die Bulle gelukwens – knap gedaan. Harold Vorster, herinner mens so 'n bietjie aan Henry Honiball of Jaque Fourie – ek hoop hy kry daai groen trui, SA rugby moet hom nie miskyk nie.